text: [{"text_idx": "#000000", "text": "Jamanakuntigi ka laseli sabanan koronawirisi k\u025bl\u025bli hukumu k\u0254n\u0254\nJamanakuntigi ka laseli sabanan koronawirisi k\u025bl\u025bli hukumu k\u0254n\u0254"}, {"text_idx": "#000001", "text": "Jamanakuntigi ka laseli sabanan koronawirisi k\u025bl\u025bli hukumu k\u0254n\u0254"}, {"text_idx": "#000002", "text": "Nin ye jamanakuntigi Iburahimu Bubakari Keyita b\u0254ko sabanan ye ka kuma ta malidenw \u0272\u025bk\u0254r\u0254, banajuguba in k\u025bl\u025bli hukumu k\u0254n\u0254, n\u2019o ye Koronawkrisi ye."}, {"text_idx": "#000003", "text": "A ka nin b\u0254ko sabanan in hukumu k\u0254n\u0254, jamanakuntigi ye f\u025b\u025br\u025b j\u0254nj\u0254nw ta ninnu b\u025b koronawirisi k\u025bl\u025bli taabolo talenw matarafali sinsin."}, {"text_idx": "#000004", "text": "Jamanakuntigi y\u2019a jira a ka laseli ko, g\u0254f\u025br\u025bnaman b\u2019a f\u025b ka sefawari miliyari 500 hak\u025b k\u025br\u025bnk\u025br\u025bn ka bila koronawirisi k\u025bl\u025bli kama."}, {"text_idx": "#000005", "text": "A ka f\u0254 la, o nafolomugu in b\u025bna k\u025b d\u025bm\u025b ye ka \u0272\u025bsin cak\u025bdaw walima m\u0254g\u0254w ma banakis\u025b kunb\u025bli f\u025b\u025br\u025bw matarafali k\u025blen b\u025b ka f\u025bn bila minnu ka baara la."}, {"text_idx": "#000006", "text": "O siratig\u025b la, sefawari miliy\u0254n 100 b\u025bna bila denbayaw ka bolo kan, koronawirisi k\u0254l\u0254 y\u025bl\u025bla minnu kan kos\u025bb\u025b Mali Komini 703 b\u025b\u025b k\u0254n\u0254."}, {"text_idx": "#000007", "text": "O t\u025bm\u025bnen k\u0254, jamanakuntigi y\u2019a jira fana ko balo t\u0254ni 56.000 ni n\u0254n\u0254 t\u0254ni 16.000 di duw k\u0254n\u0254 fu la, koronawirisi kunb\u025bli f\u025b\u025br\u025bw k\u0254l\u0254 y\u025bl\u025bla du minnu f\u025b. Ko juru minnu b\u025b g\u0254f\u025br\u025bnaman na jamana k\u0254n\u0254, k\u2019u b\u025bna a b\u025b\u025b jate b\u0254 k\u2019a mun\u025b sara a tigiw ye. Sefawari miliyari 100 de lab\u025bnnen don o kama."}, {"text_idx": "#000008", "text": "O b\u0254len k\u0254 yen, a y\u2019a jira fana ko miliyari 20 k\u025br\u025bnk\u025br\u025bnen don cak\u025bda mis\u025bnw ni hak\u025blamaw d\u025bm\u025bni kama ka fara iziniw ni nafolo canri siraw kan ani cak\u025bda kunbaba d\u0254w koronawisi k\u0254l\u0254l\u0254 sera minnu ma."}, {"text_idx": "#000009", "text": "Min ye finidilan iziniw ni bololabaarak\u025blaw ye, k\u025br\u025bnk\u025br\u025bnnenya la kalalik\u025blaw, jamana b\u025bna d\u025bm\u025b don olu ma walasa u ka nudatugulan caman dilan minnu b\u025b se ka ko."}, {"text_idx": "#000010", "text": "Jamanakuntigi, halisa a ka laseli k\u0254n\u0254, a y\u2019a jira ko g\u0254f\u025br\u025bnaman b\u025b ka f\u025b\u025br\u025b b\u025b sigi senkan walasa malidenw ka BESEYAWO / BCEAO cak\u025blaw ka lafiya \u0272\u0254g\u0254nna s\u0254r\u0254."}, {"text_idx": "#000011", "text": "A b\u2019 o cogo kelan na, Ibk y\u2019a jira ko ji ni kuran b\u025bna di m\u0254g\u0254w ma fu la, korona banakis\u025b ye k\u0254l\u0254l\u0254 se minnu ma. Takisiw b\u025bna bin ka b\u0254 jamanaden b\u025b\u025b kan ji ni kuran saray\u0254y\u0254 fo kalo saba ( awirili, m\u025b, ani zuw\u025bn)."}, {"text_idx": "#000012", "text": "Ko \u025bnpo b\u025bna sara cak\u025bdakulu kelen \u2013 kelenan b\u025b\u025b ye, minnu ye d\u0254 s\u0254r\u0254 kovid -19 k\u0254l\u0254l\u0254w la, k\u025br\u025bk\u025br\u025bnnenya la, a kunb\u025bli f\u025b\u025br\u025bw k\u0254l\u0254l\u0254 bonyan na cak\u025bda minnu kan kos\u025bb\u025b, i n\u2019a f\u0254 dunanjigisow, taamako cak\u025bdaw ani bola feerey\u0254r\u0254w walasa olu ka se k\u2019u ka baarak\u025blaw sara."}, {"text_idx": "#000014", "text": "A y\u2019a jira fana k\u2019u ye hakilia d\u0254 sigi senkan min b\u025b wele nansarakan na \u00ab un malien, un masque\u00bb , ko maliden kelen o kelen, nudatugulan kelen. O hukumu k\u0254n\u0254, jamanakuntigi ko k\u2019ale nis\u0254ndiyalen b\u2019a f\u0254 malidenw ye ko nudatugulan miliy\u0254n 20 de mank\u0254n\u0254nnen don d\u0254g\u0254kun nata Bamako k\u0254n\u0254."}, {"text_idx": "#000015", "text": "O t\u025bm\u025bnen k\u0254, a ye k\u025bn\u025byatigilam\u0254g\u0254w ni lakana c\u025bdenw fo, u ka c\u025bsiri n\u2019u ka wulikaj\u0254 la banabaat\u0254w furak\u025bli ni kuwurufe sabatiko \u0272uman k\u0254l\u0254sili la."}, {"text_idx": "#000016", "text": "M\u0254g\u0254 minnu t\u025b da kola, jamanakuntigi y\u2019a jira k\u2019u ka da a la ko bana in ye di\u0272\u025b ye wa a b\u025b Mali la. O siratig\u025b la, a ko k\u2019a b\u2019a \u0272ini jamanadenw f\u025b, b\u025b\u025b saniya walew matarafa, ka k\u025bn\u025byatigilam\u0254g\u0254w ka f\u025b\u025btalenw labato, walasa k\u2019an ka jamana kisi k\u2019a tanga ka b\u0254 koronawirisi masiba ma."}, {"text_idx": "#000019", "text": "An ye kunnafoni s\u0254r\u0254 ka f\u0254 ko binkannik\u025blaw binna zandaramaw ni duwany\u025bnw dagay\u0254r\u0254 kan Sanank\u0254r\u0254 Sebek\u0254r\u0254 komini na Kita s\u025br\u025bkili k\u0254n\u0254."}, {"text_idx": "#000020", "text": "A k\u025bra alamisa suf\u025b, n\u025bg\u025b kan\u0272\u025b 21h waati, binkannik\u025blaw nana an ka c\u025bdenw dagay\u0254r\u0254 lamini ka bala ka mugu ci damin\u025b fanb\u025b\u025b. Mugukan gannen, an ka c\u025bdenw ko k\u2019u b\u025b boli ka don dugu k\u0254n\u0254, kis\u025b ye m\u0254g\u0254 fila s\u0254r\u0254 olu ni t\u0254ra a la, u ye bolif\u025bnw jeni, ka min\u025b caman ti\u0272\u025b."}, {"text_idx": "#000021", "text": "M\u0254g\u0254 fila minnu sara olu ye duwany\u025bn kelen ani zandarama kelen ye, u ka suturaliw k\u025bra bi juma u ka denbayaw la Kati ni Bamak\u0254."}, {"text_idx": "#000023", "text": "Amadu Babi ye m\u0254g\u0254 pologotolen ye, Duwany\u025bn \u0272\u025bm\u0254g\u0254 don kita. A y\u2019a jira ko juk\u0254r\u0254ndonbaaw sera k\u025bn\u025b kan fo n\u025bg\u025b kan\u0272\u025b 02h waati. A y\u2019a seereya fana ko binkannik\u025blaw tun b\u025b ka \u00ab Alahu akibaru \u00bb f\u0254, k\u2019olu ye Amadu kunfa ka c\u025bdenw ye."}, {"text_idx": "#000024", "text": "Depitekalata tako 1l\u0254 jaabi labanw b\u0254ra bi\nDepitekalata tako 1l\u0254 jaabi labanw b\u0254ra bi"}, {"text_idx": "#000025", "text": "Depitekalata tako 1l\u0254 jaabi labanw b\u0254ra bi"}, {"text_idx": "#000026", "text": "Mali depitekalata tako 1l\u0254 baaraw kunc\u025bra bi ni jaabi labanw dili ye jamana fangabulonba f\u025b n\u2019o ye kuru k\u0254nzititis\u0254nn\u025bli / cour constotutionnelle ye."}, {"text_idx": "#000028", "text": "Ni nin s\u025br\u025bkili damad\u0254 b\u0254ra a la, kalata tako 2nan b\u025b lab\u025bn jamana fant\u0254 b\u025b\u025b la."}, {"text_idx": "#000029", "text": "Kojugubak\u025blaw binna ji ni kungo lakanabaaw dagay\u0254r\u0254 kan Sagabara J\u025bma s\u025br\u025bkili k\u0254n\u0254 Kayi\nKojugubak\u025blaw binna ji ni kungo lakanabaaw dagay\u0254r\u0254 kan Sagabara J\u025bma s\u025br\u025bkili k\u0254n\u0254 Kayi"}, {"text_idx": "#000030", "text": "Kojugubak\u025blaw binna ji ni kungo lakanabaaw dagay\u0254r\u0254 kan Sagabara J\u025bma s\u025br\u025bkili k\u0254n\u0254 Kayi"}, {"text_idx": "#000031", "text": "Araba su ka duguj\u025b bi alamisa la, k\u025br\u025bnk\u025br\u025bnnenya la n\u025bg\u025b kan\u0272\u025b 20h waati. Kojugubak\u025blaw ye binkanniwale ta ka ji ni kungo lakanabaaw s\u025bg\u025br\u025b Sagabara J\u025bma s\u025br\u025bkili la kayi."}, {"text_idx": "#000032", "text": "Polisiw ka kulu k\u025br\u025bnk\u025br\u025bnnen min b\u025b wele nansarakan da\u0272\u025b surun na (F\u0186RISATI / FORSAT), olu ni \u019d\u0254r\u0254 di Sah\u025bli k\u025bl\u025bbolo tara d\u025bm\u025b don u ma n\u025bg\u025b kan\u0272\u025b 23h waati. U ye ji ni kungo lakanabaa c\u025b wol\u0254nwula (7) s\u0254r\u0254 y\u0254r\u0254 la, nka binkannik\u025blaw tun taara."}, {"text_idx": "#000034", "text": "G\u0254f\u025br\u025bnaman b\u2019a f\u025b ka d\u025bm\u025b don m\u0254g\u0254w ma koronawirisi mankutu ye f\u025bn bila minnu ka baara la\nG\u0254f\u025br\u025bnaman b\u2019a f\u025b ka d\u025bm\u025b don m\u0254g\u0254w ma koronawirisi mankutu ye f\u025bn bila minnu ka baara la"}, {"text_idx": "#000035", "text": "G\u0254f\u025br\u025bnaman b\u2019a f\u025b ka d\u025bm\u025b don m\u0254g\u0254w ma koronawirisi mankutu ye f\u025bn bila minnu ka baara la"}, {"text_idx": "#000036", "text": "Sefawari miliyari 400, g\u0254f\u025br\u025bnaman b\u2019a f\u025b k\u2019o nafolo de k\u025b d\u025bm\u025b ye ka \u0272\u025bsi m\u0254g\u0254w ma koronawirisi kunb\u025bli n\u2019a k\u025bl\u025bli f\u025b\u025br\u025bw matarafali ye f\u025bn bila minnu ka dahirim\u025b \u0272ini na."}, {"text_idx": "#000037", "text": "Minisiri\u0272\u025bm\u0254g\u0254 Bubu Sise ye ni laseli k\u025b bi wulada in na, ani jamana waribonw ka j\u025bkuluba ka \u0272\u0254g\u0254nye hukumu k\u0254n\u0254."}, {"text_idx": "#000038", "text": "An b\u2019aw lad\u0254nniya k\u2019 o hukumu kelen k\u0254n\u0254 fana, jamana waribonw ka j\u025bkuluba ye bolo jigi dufa k\u0254n\u0254, ka sefawari miliy\u0254n 670 ani buruburuni di, g\u0254f\u025br\u025bnaman k\u2019a y\u025br\u025b d\u025bm\u025b koronawirisi k\u025bl\u025bli la jamana k\u0254n\u0254"}, {"text_idx": "#000039", "text": "G\u0254f\u025br\u025bnaman b\u2019a f\u025b ka lak\u0254likaram\u0254g\u0254w ka sosarako b\u0254 a sita f\u025b\nG\u0254f\u025br\u025bnaman b\u2019a f\u025b ka lak\u0254likaram\u0254g\u0254w ka sosarako b\u0254 a sita f\u025b"}, {"text_idx": "#000040", "text": "G\u0254f\u025br\u025bnaman b\u2019a f\u025b ka lak\u0254likaram\u0254g\u0254w ka sosarako b\u0254 a sita f\u025b"}, {"text_idx": "#000042", "text": "Dek\u025br\u025b in k\u0254n\u0254, a s\u025bb\u025bnnen don ko lak\u0254likaram\u0254g\u0254 minnu jatelen don kategori A f\u025b, k\u2019a damin\u025b san 2020 zanwuyekalo la, d\u0254r\u0254m\u025b ba w\u0254\u0254r\u0254 (6.000) b\u025bna di olu ma sosara ye kalo la. San 2021 zanwuyekalo la, ba fila b\u025b fara o kan, k\u2019a k\u025b ba seegin (8.000) ye."}, {"text_idx": "#000043", "text": "N\u2019o b\u0254ra yen, minnu fana b\u025b jate kategori B f\u025b, olu ta ye d\u0254r\u0254m\u025b ba naani (4.000) ye kalo la k\u2019a damin\u025b san 2020 zanwuyekalo la. Ba fila farakan b\u2019olu fana ta k\u025b d\u0254r\u0254m\u025b ba w\u0254\u0254r\u0254 ye san 2021 zanwuyekalo la."}, {"text_idx": "#000045", "text": "A b\u2019o cogo kelen na, karam\u0254g\u0254 minnu b\u025b jate kategori C f\u025b, jamanakutigi y\u2019a jira ko d\u0254r\u0254m\u025b ba saba (3.000) b\u025b di olu ma sosara ye k\u2019a damin\u025b san 2020 zanwuyekalo la, ba fila b\u025b fara o kan san 2021 zanwuyekall la, k\u2019a k\u025b dalasi ba duuru (25.000) ye."}, {"text_idx": "#000046", "text": "Nin dek\u025br\u025b min talen fil\u025b, jamanakuntigi ye s\u0254r\u0254 ni musakako minisiri, baarako minisiri, mara ni desantaralizas\u0254n minisiri ani kalanko minisiri, yamaruya u ka dek\u025br\u025b in waliya."}, {"text_idx": "#000047", "text": "Lak\u0254likaram\u0254g\u0254w ka lafasalit\u0254n \u0272\u025bm\u0254g\u0254dankan Adama F\u0254nba y\u2019a pereperelatig\u025b ko jamanakuntigi ka nin dek\u025br\u025b in ni san 2016 zanwuyekalo tile 16 sariyasen 39nan waliyali t\u025b \u0272\u0254g\u0254ny\u025bn sira la. A ko nin farakan ninnu b\u025b\u025b ye g\u0254f\u025br\u025bnaman ka layidu talenw ye kabini tuma jan, k\u2019u b\u2019a f\u025b k\u2019o de waliya. A Ko nka a siga ka b\u0254 b\u025b\u025b la, min ye sariyasen 39nan waliyali ye, k\u2019o la\u0272ini b\u2019a n\u0254 na."}, {"text_idx": "#000050", "text": "Jamanaden caman dabaliya banna nunna depetekalata man b\u0254 a d\u0254g\u0254 k\u0254r\u0254 korona banakis\u025b yelen an ka jamana k\u0254n\u0254. Taratadon marisikalo tile 24, san 2020 k\u025bn\u025bya minisiriso y\u2019a s\u025bm\u025bntiya ko korona banakis\u025b lakod\u0254n na Mali k\u0254n\u0254. O k\u025blen jamanaden caman y\u2019a miiri ko depetekalata min tun bolodalen don ko k\u2019a b\u0254 a d\u0254g\u0254 k\u0254r\u0254 k\u2019a sabu k\u025b banakis\u025b in mankutujugu ye di\u0272\u025b k\u0254n\u0254. O hukumu k\u0254n\u0254, jamanakuntigi ye laseli k\u025b k\u2019a jira ko ka jamadalaj\u025bw dabila ani ka d\u0254nk\u025by\u0254r\u0254w ni batok\u025by\u0254r\u0254w b\u025b\u025b datugu, nka ko kalatataw t\u025b b\u0254 u d\u0254g\u0254 k\u0254r\u0254 sabula ko dem\u0254karasi ye jamandenw ka hak\u025b sinsinnan ye."}, {"text_idx": "#000051", "text": "O siratig\u025b de la bi dimasi marisi kalo tile 29 san 2020, depekalataw lab\u025bn na jamana fanb\u025b, min ye korona banakis\u025b canrili \u0272\u025bsiranya ye, saniyawale matarafali f\u025b\u025br\u025bw sigira senkan wotek\u025by\u0254r\u0254 b\u025b\u025b la. O n\u2019a ta b\u025b\u025b jamanaden caman y\u2019a jira k\u2019olu t\u025b wote k\u2019a sabu k\u025b banakis\u025b in \u0272\u025bsiranya ye, caman y\u025br\u025b taara wote nka u sirannen don."}, {"text_idx": "#000052", "text": "O hukumu k\u0254n\u0254, an wuli la ka se wotek\u025by\u0254r\u0254 damad\u0254 la Bamak\u0254 k\u0254n\u0254, ka kalata lahaalaw d\u0254n. Sebenik\u0254r\u0254 lak\u0254liso AB la, jamanakuntigi n\u2019a furumuso y\u2019u ka wote k\u025b yen. Wotek\u025by\u0254r\u0254 kuntigi y\u2019a jira ko m\u0254g\u0254 12.017 de ka kan ka kalafili ale ka wotek\u025by\u0254r\u0254, olu tilannen don wotek\u025bbon 25 c\u025b, o bon k\u025blen \u2013 kelennan jama ye m\u0254g\u0254 480 walima 481 ye. Jamanakuntigi wotera bon 14nan k\u0254n\u0254, a furumuso wotera 18nan k\u0254n\u0254. U wotelen k\u0254f\u025b, jamanakuntigi y\u2019a jira ko bana \u0272\u025bsiranya man kan ka k\u025b sababu ye ka fi\u0272\u025b bila dem\u0254karasi la, sabula ko jamanadenw de ka kan k\u2019u kumadaw suwanti n\u2019olu ye wasadenw ye. A ko n\u2019o wati sera, an man kan ka to f\u025bn w\u025br\u025b k\u2019o bali. A ye politikit\u0254nw fo, ka \u0272ini Ala f\u025b Sumayila Sise \u0272uman ka segin ka s\u0254r\u0254 f\u025bn t\u2019a la."}, {"text_idx": "#000053", "text": "An baw lad\u0254nniya ko, a k\u025bra lak\u0254liso AB ye o! a k\u025bra wotek\u025by\u0254r\u0254 t\u0254w ye o! an ye min minnu k\u025b, jama fanga tun ka d\u0254g\u0254 kos\u025bb\u025b wotek\u025b bonw dala."}, {"text_idx": "#000054", "text": "Jamana \u0272\u025bm\u0254g\u0254w ye sariya k\u025bl\u025bnw ta Korona banakis\u025b kunb\u025bli kama\nJamana \u0272\u025bm\u0254g\u0254w ye sariya k\u025bl\u025bnw ta Korona banakis\u025b kunb\u025bli kama"}, {"text_idx": "#000055", "text": "Jamana \u0272\u025bm\u0254g\u0254w ye sariya k\u025bl\u025bnw ta Korona banakis\u025b kunb\u025bli kama"}, {"text_idx": "#000057", "text": "Hakilijagab\u0254w k\u0254f\u025b, laj\u025bk\u025blaw ye sariya minnu ta olu fil\u025b:"}, {"text_idx": "#000058", "text": "1- Ka pankurunsiraw datugu f\u0254l\u0254 an ni jamanaw c\u025b korona banakis\u025b b\u025b jamana minnu k\u0254n\u0254, f\u0254 k\u2019a dan b\u0254 min\u025btapankurunbaw la."}, {"text_idx": "#000059", "text": "2- Ka forobakalansow ni k\u025bny\u025br\u025byekalansow ani morikalansow b\u025b\u025b datugu d\u0254g\u0254kun saba k\u0254n\u0254."}, {"text_idx": "#000060", "text": "3- Ka laj\u025br\u025b b\u025b\u025b bali f\u0254l\u0254 waati k\u0254n\u0254, i n\u2019a f\u0254 k\u0254nferansiw, \u0272\u0254g\u0254nyew, baaradegelaj\u025bw, \u0272\u0254g\u0254nkunb\u025bbaw ani jama kulu ka fara\u0272\u0254g\u0254n kan."}, {"text_idx": "#000061", "text": "4- Ka jamadalaj\u025b sugu b\u025b\u025b bali jamana k\u0254n\u0254, i n\u2019a f\u0254 \u0272\u025bnaj\u025bw ni farikolo\u0272\u025bnaj\u025b k\u025bn\u025bw, fo ka se politikik\u025bn\u025bw sigili ma. Min ye furusirik\u025bn\u025bw ni j\u025bnajak\u025bn\u025bw ani denkundik\u025bn\u025bw ye, hali n\u2019olu man \u0272\u025b k\u025b k\u0254, a jama hak\u025b kana t\u025bm\u025b m\u0254g\u0254 bi duuru (50) kan."}, {"text_idx": "#000062", "text": "5- Ka d\u0254nk\u025by\u0254r\u0254w ni d\u0254l\u0254miy\u0254r\u0254w b\u025b\u025b datugu f\u0254l\u0254."}, {"text_idx": "#000063", "text": "Min ye batolik\u025bn\u025bw ye, ko g\u0254f\u025br\u025bnaman b\u025bna sigikaf\u0254w boloda ni jamana diin\u025b\u0272\u025bm\u0254g\u0254w b\u025b\u025b ye, walasa ka f\u025b\u025br\u025b j\u0254nj\u0254nw sigi senkan batok\u025blaw lakananni kama."}, {"text_idx": "#000064", "text": "Jamakuntigi ko k\u2019a b\u2019a \u0272ini jamanadenw f\u025b, b\u025b\u025b ka nin sariya kof\u0254lenw ninnu bato ani ka saniya walew matarafa i n\u2019a f\u0254 a la\u0272ini na cogo min."}, {"text_idx": "#000065", "text": "Bana in mankutu kama di\u0272\u025b k\u0254n\u0254, jamanakuntigi Iburahimu Bubakari Keyita ye sefawari miliyari w\u0254\u0254r\u0254 (6,3) hak\u025b de labila k\u025bn\u025byatigilam\u0254g\u0254w ye korona banakis\u025b k\u025bl\u025bli kama."}, {"text_idx": "#000066", "text": "Bamak\u0254 d\u0254g\u0254t\u0254r\u0254so d\u0254w min\u025btigiyara korona banakis\u025b kunb\u025bli kama.\nBamak\u0254 d\u0254g\u0254t\u0254r\u0254so d\u0254w min\u025btigiyara korona banakis\u025b kunb\u025bli kama."}, {"text_idx": "#000067", "text": "Bamak\u0254 d\u0254g\u0254t\u0254r\u0254so d\u0254w min\u025btigiyara korona banakis\u025b kunb\u025bli kama."}, {"text_idx": "#000068", "text": "Minisiri\u0272\u025bm\u0254g\u0254 d\u0254g\u0254t\u0254r\u0254 Bubu Sise tun b\u025b yala la Gabiriy\u025bli Ture, Opitali di Mali ani banaw k\u025bl\u025bli d\u025bm\u025bni baarada k\u0254n\u0254 jumadon t\u025bm\u025bnen. A ka ni yala in kun tun ye ka t\u2019 a \u0272\u025b da korona banakis\u025b kunb\u025bli f\u025b\u025br\u025b tig\u025blenw kan nin baarada kof\u0254lenw k\u0254n\u0254, walasa hali ni banakis\u025b in donna jamana k\u0254n\u0254, f\u025b\u025br\u025b ka s\u0254r\u0254 a la jona k\u2019a silatunun."}, {"text_idx": "#000069", "text": "O hukumun k\u0254n\u0254, Minisisiri\u0272\u025bm\u0254g\u0254 y\u2019a ka taama damin\u025b banaw k\u025bl\u025bli d\u025bm\u025bni baarada (CNAM) la. A kunb\u025blen k\u0254f\u025b k\u025bn\u025bya minisiri Mis\u025bli Hamala Sidibe ni di\u0272\u025b k\u025bn\u025byat\u0254nba lasigiden Zan Piy\u025bri Batisiti f\u025b, u bila la minisiri\u0272\u025bm\u0254g\u0254 \u0272\u025b ka laboratuwari d\u0254 jira la. O laboratuwari in falen don min\u025b \u0272anama g\u025br\u025bg\u025br\u025b la ninnu b\u025b banakis\u025b c\u025bjugu b\u025b\u025b s\u025bg\u025bg\u025bs\u025b k\u2019a don. O cak\u025bda kelen k\u0254n\u0254, minisiri\u0272\u025bm\u0254g\u0254 Bubu Sise y\u2019a \u0272\u025b da korona banabaat\u0254w bila y\u0254r\u0254 fana kan. O so fana s\u025bb\u025bk\u0254r\u0254 falen don min\u025b \u0272anamanw na Ala ni Siniwa jamana ka j\u025b\u0272\u0254g\u0254nya sababu la, korona banakis\u025b kunb\u025bli siratig\u025b la."}, {"text_idx": "#000070", "text": "An b\u025b don minna bi, banakis\u025b in man lakod\u0254n Mali fan si f\u0254l\u0254, nka sow lab\u025bnnen b\u025b k\u025bn\u025byasow k\u0254n\u0254 walasa ka banabaat\u0254w kunb\u025b, k\u2019u mab\u0254 jama na, walasa k\u2019u farak\u025b."}, {"text_idx": "#000071", "text": "O t\u025bm\u025bnen k\u0254, Minisiri\u0272\u025bm\u0254g\u0254 y\u2019a kun da Gabiriy\u025bli Ture kan, a selen yen, a f\u0254l\u0254 la k\u2019a \u0272\u025b da yen laboratuwari fana kan, o fana falen b\u025b min\u025b \u0272anamaw ni d\u0254g\u0254t\u0254r\u0254 jolen g\u025br\u025bg\u025br\u025b la. O b\u0254len k\u0254 yen, a y\u2019a \u0272\u025b da \u0272ininik\u025blaw ka sanf\u025bkalaso fana na furako siratig\u025b la, kas\u0254r\u0254 k\u2019a kunc\u025b ni barosigi ye Gabiriy\u025bli Ture baarak\u025blaw f\u025b. O hakili falenfalen k\u0254n\u0254, Minisiri\u0272\u025bm\u0254g\u0254 Bubu Sise y\u2019a d\u0254n ko d\u0254g\u0254t\u0254r\u0254w ni \u0272ininik\u025blaw c\u025bsirilen don kos\u025bb\u025b bana in kunb\u025bli kama."}, {"text_idx": "#000072", "text": "A b\u0254len Gabiriy\u025bli Ture la, Bubu Sise n\u2019a taama\u0272\u0254g\u0254nw y\u2019u kun da Opitali di Mali kan bajoliba kininf\u025bbolo la bamak\u0254 komini duurunan k\u0254n\u0254. O cak\u025bda fana na, minisiri\u0272\u025bm\u0254g\u0254 y\u2019o k\u0254l\u0254sili kelen k\u025b baarak\u025blaw ka c\u025bsiri ni min\u025bko siratig\u025b la. Ka fara o kan, Minisiri\u0272\u025bm\u0254g\u0254 y\u2019a \u0272ini jamanadenw f\u025b u ka saniya wale \u0272umanw matarafa walasa ka baara n\u0254g\u0254ya k\u025bn\u025byatigilam\u0254g\u0254w bolo."}, {"text_idx": "#000074", "text": "Bi mitewo kunnafoni Mali k\u0254n\u0254"}, {"text_idx": "#000075", "text": "Fi\u0272\u025b cita barika b\u025bna bonyan sini jamana k\u0254r\u0254nf\u025bmarabolow la, min b\u025b k\u025b sabu ye ka yeli fanga d\u0254g\u0254ya d\u0254\u0254ni. Min ye jamana woroduguyanfan ye, kaban\u0254g\u0254 b\u025bna k\u025b sankolo la, min b\u025b k\u025b sababu ye ka funt\u025bni fanga d\u0254k\u0254ya hak\u025b la."}, {"text_idx": "#000076", "text": "S\u0254g\u0254madayanfa walima suf\u025byanfan f\u025b, sanjiko b\u025b se ka y\u2019a la jamana marabolo damad\u0254 la, i n\u2019a f\u0254, Kuluk\u0254r\u0254, Segu, Moti, Tumutu ani Bamak\u0254."}, {"text_idx": "#000077", "text": "Yeli fanga b\u025bna d\u0254k\u0254ya kos\u025bb\u025b Gawo ni Kiadali marabolow la k\u2019a sabu k\u025b G\u0254ng\u0254ngulo ye; Moti, Tumutu ani Tawudeni ta b\u025b k\u025b hak\u025b la, nk\u2019 a t\u025bna juguya jamana fant\u0254w la kos\u025bb\u025b. Sini funt\u025bni fanga b\u025bna bonyan ni bi ta ye d\u0254\u0254ni."}, {"text_idx": "#000078", "text": "Goniyahak\u025bw bolodacogo fil\u025b jamana k\u0254n\u0254 sini:"}, {"text_idx": "#000079", "text": "Mara Goniyahak\u025b f\u025bg\u025bmanw Goniyahak\u025b kunbabaw"}]